钦定古今图书集成/明伦汇编/宫闱典/第036卷 > 宣帝杨皇后
## 钦定古今图书集成/明伦汇编/宫闱典/第036卷 > 宣帝杨皇后

按《周书后妃传》：“宣帝杨皇后，名丽华，隋文帝长女，帝
在东宫，高祖为帝纳后为皇太子妃。宣政元年闰六
月，立为皇后。帝后自称天元皇帝，号后为天元皇后，
寻又立天皇后及左右皇后，与后为四皇后焉。二年
诏曰：‘帝降二女，后德所以俪君；天列四星，妃象于焉垂耀。朕取法上元，稽诸令典，爰命四后，内正六宫，庶
弘赞柔德，广修粢盛。比殊礼虽降，称谓曷宜。其因天
之象，增锡嘉名’。”于是后与三皇后并加太焉。帝遣使
持节册后为天元太皇后，曰：“咨尔含章载德，体顺居
贞，肃恭享祀，仪刑邦国。是用嘉兹显号，式畅徽音。尔
其敬践厥猷，寅答灵命，对扬休烈，可不慎欤！”寻又立
为天中太皇后，与后为五皇后。后性柔婉，不妒忌，四
皇后及嫔御等咸爱而仰之。帝后昏暴滋甚，喜怒乖
度，尝谴后，欲加之罪。后进止详闲，辞色不挠。帝大怒，
遂赐后死，逼令引诀。后母独孤氏闻之，诣阁陈谢，叩
头流血，然后得免。帝崩，静帝尊后为皇太后，居弘圣
宫。初，宣帝不豫，诏后父入禁中侍疾。及大渐，刘昉、郑
译等因矫诏以后父受遗辅政。后初虽不预谋，然以
嗣主幼冲，恐权在他族，不利于己。闻昉译已行此诏，
心甚悦之。后知其父有异图，意颇不平，形于言色。及
行禅代，愤惋逾甚。隋文帝既不能谴责，内甚愧之。开
皇六年，封后为乐平公主。后又议夺其志，后誓不许，
乃止。大业五年，从炀帝幸张掖，殂于河西，年四十九。
炀帝还京，诏有司备礼祔葬，后于定陵。